罷韓thīn韓，行出來tio̍h知輸嬴！
高雄市罷韓團體自六月tio̍h申請十二月二一beh舉辦「罷韓大遊行」，不准駁回，七月koh申請koh不准駁回，八月koh申請、九月koh申請，十月koh申請才批准。In tio̍h積極落去計畫、籌備。無疑誤，由韓國瑜陣營申請舉辦的「1221南方崛起、高雄光榮週年慶大遊行」mā beh tī十二月二一舉行，十二初五申請三工後tio̍h批准。Che明明是teh sńg對戕（tùi-chhiâng），有人形容講是「火車相撞」，真危險的代誌！連「美國在台協會」（AIT）to̍h通知佇台灣的美國人，十二月二一hit工m̄-thang去高雄。真濟人攏想無，代理市長葉匡時kah高雄市警察局長李永癸到底teh想啥？那會bē驚？
Khah驚的是警政署長陳家欽，因為內政部強調，警政署一定會全力維護社會秩序，保障chit遍集會遊行活動的安全，絕對無容允任何以暴力來妨害意見表達的行為發生。陳家欽署長親身落去高雄指揮，高雄市警察局要求中央提供警力的協助，警政署調援上千警力，高雄市警當日有動員超過2,000名警力，捷運高雄車站、左營高鐵站、美麗島站，是警方列為作上有可能發生衝突的「熱區」。今仔日兩個遊行會tàng圓滿和平完成，tio̍h特別感謝警方的辛苦。
Thīn韓的隊伍下晡一點十一分ùi凹仔底（lap-á-té）森林公園出發，三點外到終點微笑公園，中國國民黨總統候選人韓國瑜、副總統候選人張善政攏有向群眾致詞，in家己講有三十萬人，若照電視畫面來看極加bē超過十萬人。韓國瑜市長並無全程參加，干單有頭kah有尾niā-niā。
罷韓的隊伍下晡兩點才ùi文化中心出發，分作We Care、台灣基進、thīn香港、美麗島、彩虹、lap紅色媒體、公民割草kah溜之大吉等九個大隊一直行到六點才行到終點大義倉庫，發言人尹立、公民割草行動發言人李醫師、台灣基進黨新聞輿情部副主任張博洋kah高雄氣爆自救會會長陳冠榮，罷韓四君子上台感謝參與遊行的民眾，向逐個行禮了，講遊行的終點，tio̍h是罷韓的起點，尹立報告十二月二五韓國瑜市長滿一年，第二工咱tio̍h beh罷韓連署書，群眾大聲歡呼！In家己講今仔日參加遊行的群眾超過五十萬人。長長的綠色布旗頂面寫四字白字「光復高雄」，那像是長長的「光復高雄大道」，看tio̍h無頭無尾、烏khâm-khâm的人，相信有hiah濟人。因為經驗，對「韓粉」會驚，所以有呼籲參與遊行的民眾加入LINE平安網，會記得「拒絕挑釁、防備栽贓、零衝突、mài插伊」四原則。
罷韓thīn韓，m̄免相諍（chìⁿ），行出來tio̍h知輸嬴！